<classify> BAADA ya kubainika kuwa mtoto wa miaka 13 anayesoma darasa la pili wilayani Kilwa kuwa na ujauzito wa miezi miwili, mkuu wa wilaya hiyo ameibuka na kutoa agizo la kumsaka mhusika. Akizungumza na gazeti hili mwishoni mwa wiki, Mkuu wa Wilaya ya Kilwa, Christopher Ngubiagai, alisema binti huyo wa miaka ameharibiwa ndoto zake na kutaka walezi na wazazi kuwajibika katika hilo. Alisema katika wilaya yake, kuanzia Januari, mwaka huu hadi sasa kumeripotiwa matukio ya wanafunzi 42 kupata ujawazito, hali ambayo alieleza haikubaliki. Aliitaka jamii kuachana na tamaduni zinazomdhoofisha mtoto wa kike na kumnyima uhuru wa kutafuta elimu kwa manufaa yake na taifa kwa ujumla. Alisema amesikitishwa na kitendo alichofanyiwa binti huyo na kueleza kuwa, serikali wilayani humo inafanya kila linalowezekana kuhakikisha mhusika anatiwa mbaroni. Mkuu huyo wa wilaya alisema haoni sababu za ushahidi zaidi wakati daktari amethibitisha kuingiliwa kwa mtoto huyo na mbegu za kiume kukutwa ambazo zinaweza kufanyiwa vinasaba kuthibitisha. Unakuta mtuhumiwa ameshikwa akifanya tendo hilo, ushahidi upo ukiwamo wa kidaktari, lakini ukifika polisi anaachiwa kwa dhamana na ukienda mahakamani unaambiwa ushahidi zaidi unatakiwa, watu wanakata tamaa na baadae mtuhumiwa anaonekana mtaani alisema. Alisema sehemu kubwa ya watu wanaofanya vitendo hivyo ni ndugu wa karibu au walezi na kwamba walimu wanne wametimuliwa kazi wilayani humo kutokana na kujihusisha na mapenzi na wanafunzi. Naye, Ofisa Ustawi wa Jamii Wilaya ya Kilwa, alisema changamoto ya mimba kwa wanafunzi katika wilaya hiyo inasababishwa kwa kiwango kikubwa kwa watoto kulelewa na walezi badala ya wazazi wenyewe. Alisema wilaya hiyo ina tatizo la talaka nyingi hali inayosababisha watoto kulelewa na bibi au ndugu wengine wa karibu ambao hawana uangalizi mzuri wa watoto. Alisema tatizo jingine ni watoto kupata ujauzito na kujikuta wakilea watoto wenzao huku wakiwategemea zaidi wazazi au wakezi wengine na kusababisha mtoto kuangukia katika makundi mabaya. Naye, Zawadi Kalisti, anayesimamia mradi wa kuwezesha jamii ya Kilwa kiuchumi kutoka taasisi ya TCRS, alisema pamoja na mimba kupoteza ndoto ya binti mwenyewe, lakini pia mzigo wa kulea mtoto aliyezaa na mtoto wake ni mkubwa. Aliishauri serikali kuanza kutoa elimu ya ulinzi wa mtoto kwa walimu, kwani kwa sasa wanaonekana kuwa chanzo cha kuharibu maisha ya wanafunzi ambao jamii imewaamini kuwapatia elimu.  <topic>: KITAIFA 